SKRIFTLIG FORESPØRGSEL E-1946/02

af Mihail Papayannakis (GUE/NGL) til Kommissionen

(3. juli 2002)

Om: Håndtering af farligt industriaffald

Kommunalforvaltningen i Ano Liosia har godkendt et Life-program under nummeret Life 99 ENV/GR/000550 for bortskaffelse af farligt industriaffald på lossepladser, som er underlagt ESDKNA (forbundet af kommuner i Attikas amt).

Kan Kommissionen på baggrund af, at lossepladserne under ESDKNA i henhold til lov nr. 2742/99 kun er beregnet til at modtage kommunalt affald og ikke industriaffald, oplyse, hvorvidt faciliteterne i Ano Liosia (som finansieres fra Life-programmet) er i overensstemmelse med de nedennævnte direktiver:

1. Direktiv 91/689/EØF(1) om farligt affald?

2. Direktiv 78/319/EØF(2) om giftigt og farligt affald?

3. Direktiv 75/442/EØF(3) om affald?

4. Direktiv 94/67/EF(4) om forbrænding af farligt affald

(1) EFT L 377 af 31.12.1991, s. 20.

(2) EFT L 84 af 31.3.1978, s. 43.

(3) EFT L 194 af 25.7.1975, s. 39.

(4) EFT L 365 af 31.12.1994, s. 34.

Svar afgivet på Kommissionens vegne af Margot Wallström

(5. august 2002)

Det er korrekt, at Kommissionen har vedtaget et projekt under LIFE-programmet med henblik på at forbedre håndteringen af industriaffald i Ano Liosia deponiet i Athen (99 ENV/GR/000550). Målet med dette projekt er at stoppe deponeringen af farligt affald som f.eks. spildolie og olieslam i Ano Liosia deponiet. Til dette formål underkastes disse affaldstyper en forbehandling, som omfatter adskillelse af jord og olieaffald og afvanding af olieholdigt slam. Projektet er ikke rettet mod den efterfølgende bortskaffelse eller genanvendelse af de adskilte og behandlede affaldsfraktioner, skønt det er nævnt, at spildolien kunne genanvendes som brændsel, og de øvrige affaldsfraktioner kunne behandles yderligere. Målet med projektet, som det blev forelagt Kommissionen, var at standse bortskaffelsen af farligt affald i et deponi og forbehandle dette affald for således at lette den efterfølgende genanvendelse eller sikker bortskaffelse andetsteds.

Ud fra de oplysninger, som den projektansvarlige har forelagt, er Kommissionen af den opfattelse, at dette projekt ikke er i strid med de direktiver, som det ærede medlem henviser til:

1. Rådets direktiv 91/689/EØF af 12. december 1991 om farligt affald der kan ikke påvises nogen overtrædelse af artiklerne i dette direktiv, idet forbehandling af farligt affald med henblik på at lette genanvendelse og sikker bortskaffelse ligger helt på linje med direktivets krav;

2. Rådets direktiv 78/319/EØF af 20. marts 1978 om giftigt og farligt affald er blevet ophævet ved direktiv 91/689/EØF;

3. Rådets direktiv 75/442/EØF af 15. juli 1975 om affald, senest ændret ved direktiv 91/156/EØF af 18. marts 1991(1), og særlig artikel 4, indeholder de grundlæggende krav, som sigter mod, at genanvendelse og bortskaffelse foretages uden at forårsage skader på miljøet, som kunne undgås. Der er fastsat andre forpligtelser heri, bl.a. forpligtelser til at føre registre, krav om tilladelser o.s.v. Kommissionen har ikke grundlag for at antage, at forbehandlingen af dette farlige affald udføres på en måde, som er i modstrid med kravene i rammedirektivet om affald 75/442/EØF;

4. Rådets direktiv 94/67/EF af 16. december 1994 vedrører forbrænding af farligt affald og finder tilsyneladende ikke anvendelse på dette projekt, idet der ifølge den beskrivelse, som Kommissionen har fået forelagt, ikke er planlagt forbrænding.

(1) EFT L 78 af 26.3.1991.